L 111/6
MT
Il-Ġurnal Uffiċjali tal-Unjoni Ewropea
26.4.2023
(23)
Jenħtieġ li l-azzjoni klimatika tal-Unjoni tagħmel użu mix-xjenza l-aktar reċenti.
Għalhekk, jenħtieġ li l-parir tal-Bord Konsultattiv Xjentifiku Ewropew dwar it-Tibdil fil-Klima, stabbilit skont l-Artikolu 10a tar-Regolament (KE) Nru 401/2009 tal-Parlament Ewropew u tal-Kunsill (16), jitqies fil-kuntest tar-Regolament (UE) 2018/842.
(24)
Fid-dawl tal-introduzzjoni ta’ reġim ta’ konformità msaħħaħ fir-Regolament (UE) 2018/841 mill-2026, huwa xieraq li jiġi abolit it-tnaqqis tal-emissjonijiet ta’ gassijiet serra ġġenerati minn kull Stat Membru fil-perjodu ta’ bejn l-2026 u l-2030 fis-settur tal-LULUCF li jaqbżu l-assorbimenti tiegħu.
Għalhekk, jenħtieġ li l-Artikolu 9(2) tar-Regolament (UE) 2018/842 jiġi emendat skont dan.
(25)
Huwa xieraq li r-rieżami tar-Regolament (UE) 2018/842 fl-2024 iqis il-miri tal-Unjoni għat-tnaqqis tal-emissjonijiet ta’ gassijiet serra skont ir-Regolament (UE) 2021/1119, l-impenn tal-Unjoni għall-objettivi tal-Ftehim ta’ Pariġi u kwalunkwe impenn rilevanti li jirriżulta mill-Konferenzi tal-Partijiet għall-UNFCCC.
Barra minn hekk, jenħtieġ li dak ir-rieżami jinkludi perkors ta’ tnaqqis għall-emissjonijiet ta’ gassijiet serra li jkun kompatibbli mal-objettiv vinkolanti tan-newtralità klimatika fl-Unjoni sal-2050 skont ir-Regolament (UE) 2021/1119.
(26)
L-emissjonijiet ta’ gassijiet serra mhux tas-CO2, bħal metan, l-ossidu nitruż u l-gassijiet fluworurati, jammontaw għal aktar minn 20 % tal-emissjonijiet ta’ gassijiet serra tal-Unjoni.
L-emissjonijiet ta’ gassijiet serra mhux tas-CO2 huma koperti mir-Regolament (UE) 2018/842 u għalhekk neċessarjament ser ikunu parti mill-miżuri li l-Istati Membri ser iqiegħdu fis-seħħ sabiex jikkonformaw mal-miri miżjuda tagħhom għat-tnaqqis tal-emissjonijiet ta’ gassijiet serra għall-2030 skont dan ir-Regolament.
Sat-30 ta’ Ġunju 2023, l-Istati Membri jridu jissottomettu abbozz ta’ aġġornament tal-pjanijiet nazzjonali integrati tagħhom għall-enerġija u l-klima lill-Kummissjoni.
Il-Kummissjoni ser toħroġ gwida f’dak ir-rigward, inkluż biex tħeġġeġ lill-Istati Membri jistabbilixxu miri u politiki biex jitnaqqsu l-emissjonijiet tal-metan.
Bl-istess mod, l-Istati Membri jridu jivvalutaw jekk il-pjanijiet strateġiċi tagħhom skont il-politika agrikola komuni jenħtieġx li jiġu riveduti biex jirriflettu l-ambizzjoni akbar fir-Regolament (UE) 2018/842 introdotta mill-emendi tiegħu permezz ta’ dan ir-Regolament.
Il-Kummissjoni ser tinkludi informazzjoni dwar ir-riżultati miksuba mill-kombinazzjoni tal-isforzi tal-Unjoni u dawk nazzjonali fir-rigward talemissjonijiet ta’ gassijiet serra mhux tas-CO2 fir-rapporti annwali skont l-Artikolu 29(5) tar-Regolament (UE) 2018/1999.
Il-Kummissjoni trid tivvaluta wkoll l-abbozzi tal-pjanijiet nazzjonali integrati tagħhom għallenerġija u l-klima u tista’ toħroġ rakkomandazzjonijiet lill-Istati Membri li ma jagħmlux biżżejjed progress.
Filkuntest tar-rieżami tar-Regolament (UE) 2018/841, il-Kummissjoni ser tivvaluta x-xejriet attwali u l-projezzjonijiet futuri tal-emissjonijiet ta’ gassijiet serra mill-agrikoltura kif ukoll l-għażliet regolatorji biex tiżgura l-konsistenza tagħhom mal-objettiv li jinkiseb tnaqqis fit-tul tal-emissjonijiet ta’ gassijiet serra fis-setturi kollha tal-ekonomija f’konformità mal-objettiv tan-newtralità klimatika tal-Unjoni u mal-miri klimatiċi intermedjarji tal-Unjoni stabbiliti fir-Regolament (UE) 2021/1119.
Meta tkun qed tirrieżamina r-Regolament (UE) 2018/842, il-Kummissjoni ser tivvaluta kif is-setturi kollha koperti minn dak ir-Regolament jikkontribwixxu għat-tnaqqis tal-emissjonijiet ta’ gassijiet serra, inkluż b’mod partikolari t-tnaqqis miksub fir-rigward tal-emissjonijiet ta’ gassijiet serra mhux tas-CO2, anki f’setturi oħra għajr l-agrikoltura.
(27)
Minħabba li l-objettivi ta’ dan ir-Regolament, jiġifieri li jiġu aġġustati, fid-dawl tar-Regolament (UE) 2021/1119, l-obbligi tal-Istati Membri fir-rigward tal-kontributi minimi tagħhom għall-perjodu mill-2021 sal-2030 għallissodisfar tal-mira tal-Unjoni li jitnaqqsu l-emissjonijiet tal-gassijiet serra u għall-kontribut lejn il-ksib tal-għanijiet tal-Ftehim ta’ Pariġi, ma jistgħux jinkisbu b’mod suffiċjenti mill-Istati Membri, iżda pjuttost jistgħu, minħabba l-iskala jew l-effetti tagħhom, jinkisbu aħjar fil-livell tal-Unjoni, l-Unjoni tista’ tadotta miżuri, f’konformità malprinċipju ta’ sussidjarjetà, kif stabbilit fl-Artikolu 5 tat-Trattat dwar l-Unjoni Ewropea.
F’konformità mal-prinċipju ta’ proporzjonalità, kif stabbilit f’dak l-Artikolu, dan ir-Regolament ma jmurx lil hinn minn dak li huwa meħtieġ sabiex jinkisbu dawk l-objettivi.
(28)
Għalhekk jenħtieġ li r-Regolamenti (UE) 2018/842 u (UE) 2018/1999 jiġu emendati skont dan,
(16) Ir-Regolament (KE) Nru 401/2009 tal-Parlament Ewropew u tal-Kunsill tat-23 ta’ April 2009 dwar l-Aġenzija Ewropea għall-Ambjent u n-Network Ewropew ta’ Informazzjoni u Osservazzjoni tal-Ambjent (ĠU L 126, 21.5.2009, p. 13).